14.6.2018 18:10 | Argentínsky tenista Federico Coria bol potrestaný zastavením činnosti na osem mesiacov a finančnou pokutou v hodnote 8 525 eur za porušenie antikorupčného tenisového programu. Do súťažného diania sa však môže vrátiť už v polovici augusta.
Mladší brat niekdajšieho finalistu Roland Garros Guillerma Coriu nepriznal, že bol v júli a auguste 2015 vystavený pokusu o uplácanie. Spomenutý skutok neohlásil Jednotke tenisovej integrity (TIU) a nespolupracoval s ňou pri vyšetrovaní.
Na základe týchto porušení antikorupčných tenisových pravidiel inkasoval Federico Coria osemmesačný trest a pokutu 8 525 eur.
Argentínčan však neprijal úplatok, takže šesť z ôsmich mesiacov strávi iba v podmienke. Ak ju neporuší, zaplatí len polovičnú finančnú sankciu. Na kurty sa môže vrátiť už 12. augusta.